Ľ. Kaník, minister práce, sociálnych vecí a rodiny SR: (2003-09-24):
Zavedením právnej úpravy náhrady príjmu zamestnanca počas prvých desiatich dní jeho dočasnej pracovnej neschopnosti financovanej zamestnávateľom sa sleduje zámer posilniť záujem zamestnávateľa o pracovné prostredie jeho zamestnancov a obmedziť snahu zamestnanca byť práceneschopným. Zvýšené náklady zamestnávateľa v súvislosti s poskytovaním náhrady príjmu pri dočasnej pracovnej neschopnosti sú zohľadnené v znížení percentuálnej sadzby na platenie poistného na nemocenské poistenie zo súčasných 3,4 na 1,4 a budú položkou znižujúcou základ dane zamestnávateľa. Výška náhrady príjmu v dočasnej pracovnej neschopnosti zamestnanca podľa vládneho návrhu zákona je zatiaľ 18 percent jeho denného vymeriavacieho základu za prvé tri dni a 55 percent jeho denného vymeriavacieho základu od štvrtého do desiateho dňa. Navrhuje sa úprava, podľa ktorej v kolektívnej zmluve možno dohodnúť výšku náhrady príjmu aj vo vyššej percentuálnej výmere, a to až do 80 percent vymeriavacieho základu. Ďakujem za pozornosť. To je všetko. Z. Martináková, podpredsedníčka NR SR: Dávam slovo spoločnej spravodajkyni z výboru pre sociálne veci a bývanie pani poslankyni Ľubici Navrátilovej. Prosím ju, aby informovala Národnú radu o výsledku rokovania výborov o tomto návrhu zákona, aby odôvodnila návrh a stanovisko gestorského výboru. Ľ. Navrátilová, poslankyňa: Ďakujem za slovo, pani predsedajúca. Vážené kolegyne, vážení kolegovia. Predkladám spoločnú správu výborov Národnej rady Slovenskej republiky o prerokovaní vládneho návrhu zákona o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov. Výbor Národnej rady Slovenskej republiky pre sociálne veci a bývanie ako gestorský výbor k  vládnemu návrhu zákona o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky. Po prvé. Národná rada Slovenskej republiky uznesením č. 391 zo 4. júla 2003 pridelila vládny návrh zákona o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre sociálne veci a bývanie. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku. Vládny návrh zákona odporučili schváliť Výbor Národnej rady Slovenskej republiky pre financie, rozpočet a menu uznesením č. 158 z 27. augusta 2003, Výbor Národnej rady Slovenskej republiky pre sociálne veci a bývanie uznesením č. 120 zo 4. septembra 2003. Ústavnoprávny výbor Národnej rady Slovenskej republiky návrh zákona prerokoval dňa 3. septembra 2003, ale neschválil návrh uznesenia predloženého spravodajcom, lebo za predložený návrh uznesenia nehlasovala nadpolovičná väčšina prítomných členov výboru. Výbory Národnej rady Slovenskej republiky, ktoré vládny návrh zákona prerokovali, prijali  pozmeňujúce návrhy, tak ako ich máte uvedené v bode 1 až 9 predloženej správy. Gestorský výbor na základe stanovísk výborov k  vládnemu návrhu zákona o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov vyjadrených v ich uzneseniach uvedených pod bodom III tejto spoločnej správy a v stanoviskách poslancov gestorského výboru vyjadrených v rozprave k tomuto vládnemu zákonu odporúča Národnej rade Slovenskej republiky návrh zákona o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov  s pozmeňujúcimi a doplňujúcimi návrhmi schváliť. Skončila som. Otvorte, prosím, rozpravu, pani predsedajúca. Z. Martináková, podpredsedníčka NR SR: Ďakujem, pani poslankyňa. Nech sa páči, zaujmite miesto určené pre spravodajcov. Otváram rozpravu k tomuto bodu programu. Písomne sa do rozpravy prihlásili traja poslanci za Klub Strany maďarskej koalície pani poslankyňa Edit Bauer, ďalej pán poslanec Hrdlička a Drgonec. Pani poslankyňa Edit Bauer, nech sa páči, máte slovo.